ai4bharat/Pralekha huggingface dataset:
ரெயில்வே அமைச்சகம்
கொரோனா முடக்க காலத்தில் 4621 ஷ்ரமிக் சிறப்பு ரயில்கள் : மத்திய அமைச்சர் பியூஷ் கோயல் தகவல்
மக்களவையில் எழுத்துபூர்வமாக தாக்கல் செய்த பதிலில் ரயில்வே அமைச்சர் திரு.பியூஷ் கோயல் கூறியதாவது:
ரயில் சேவைகள், படிப்படியாக சிறப்பு ரயில்களாக தொடங்கப்பட்டன.
i) 15 இணை ராஜ்தானி ரயில்கள் கடந்த மே 12ம் தேதி முதல் தொடங்கப்பட்டன.
 கடந்த ஜூன் 1ம் தேதி முதல் 100 இணை சிறப்பு ரயில்கள் தொடங்கப்பட்டன.
 43 இணை சிறப்பு ரயில்கள் கடந்த 12ம் தேதி முதல் தொடங்கப்பட்டன.
 705 புறநகர் ரயில் சேவைகள் மேற்கு மற்றும் மத்திய ரயில்வேயில் கடந்த ஜூன் 15ம் தேதி முதல் தொடங்கப்பட்டன.
 மாநிலங்கள் ஒருங்கிணைப்புடன் விநாயகர் சதுர்த்தி, ஐஐடி, நீட் , என்டிஏ தேர்வுகளுக்கு கூடுதல் சிறப்பு ரயில்கள் இயக்கப்பட்டன.
இந்திய ரயில்வேயில் சூரிய மின்சக்தி உற்பத்தி மையங்கள் மற்றும் காற்று மின்சக்தி மையங்கள் அமைக்க நடவடிக்கை எடுக்கப்பட்டுள்ளன. 102.8 மெகாவாட் திறனுள்ள மேற்கூரை சூரிய மின்சக்தி நிலையங்கள் தொடங்கப்பட்டன.
4.7 மெகா வாட் திறனுள்ள சூரிய மின்சக்தி நிலையம் நிலப் பகுதியில் தொடங்கப்பட்டன. சட்டீஸ்கரில் 50 மெகா வாட் சூரிய மின்சக்தி நிலையம் அமைக்கும் பணி நடந்து வருகிறது. 103.4 மெகா வாட் காற்றாலை மின் சக்தி நிலையங்கள் அமைக்கப்பட்டுள்ளன.
கொரோனா முடக்க காலத்தில் வெளி மாநிலங்களில் சிக்கிய புலம் பெயர் தொழிலாளர்களை அழைத்து வர 01.05.2020 முதல் ஆகஸ்ட் 31ம் தேதி வரை 4621 ஷ்ரமிக் சிறப்பு ரயில்கள் மாநில அரசுகளின் வேண்டுகோள்படி இயக்கப்பட்டன.
மொத்த அகல பாதையின் தூரம் 63,631 கி.மீ. கடந்த ஏப்ரல் 1ம் தேதி வரை 39,866 கி.மீ தூரம் ரயில் பாதை மின்மயமாக்கப்பட்டுள்ளது.
ரயில்வே துறைக்கு 2030ம் ஆண்டு வரை ரூ.50 லட்சம் கோடி முதலீடு தேவைப்படுகிறது. இதற்காக பொதுத்துறை மற்றும் தனியார் துறை பங்களிப்புடன் சில நடவடிக்கைகளே மேற்கொள்ள திட்டமிடப்பட்டு வருகிறது. தேர்ந்தெடுக்கப்பட்ட வழித்தடங்களில், உலக தரத்தில் நவீன ரயில்களை தனியார் பங்களிப்புடன் இயக்க முயற்சி மேற்கொள்ளப்பட்டுள்ளது. 109 இடங்களுக்கு பொதுத்துறை மற்றும் தனியார் பங்களிப்புடன் ரயில்களை இயக்குவதற்கான வேண்டுகோள் கடந்த ஜூலை 1ம் தேதி விடுக்கப்பட்டது.
கொரோனா கால நெருக்கடியை சமாளிக்க, இந்திய ரயில் 5231 ஏ.சி அல்லாத ரயில் பெட்டிகளை, தற்காலிக கோவிட் தனிமை பெட்டிகளாக மாற்றியது.
கிஷான் ரயில் திட்டம் மூலம், வேளாண்துறை அமைச்சகத்துடன் ஆலோசனை செய்து காய்கறிகள் மற்றும் பழங்கள் மற்றும் பூக்களை கொண்டு செல்ல மகாராஷ்டிரா, பீகார், ஆந்திரா, கர்நாடகா, தில்லி ஆகிய இடங்களில் கிஷான் ரயில்கள் இயக்கப்படுகின்றன குறிப்பிட்டுள்ளார்.
விரிவான தகவல்களுக்கு கீழ்க் காணும் ஆங்கில செய்திக் குறிப்புக்களைப் பார்க்கவும் : https://pib.gov.in/PressReleasePage.aspx?PRID=1655121
------
(Visitor Counter : 79
ரசாயனம் மற்றும் உரங்கள் அமைச்சகம்
உற்பத்தி தொடர்பான ஊக்குவிப்பு திட்டத்தின் கீழ் மருத்துவ சாதனங்களின் உள்நாட்டு உற்பத்தியை ஊக்குவிக்க அனுமதி
உள்நாட்டு உற்பத்தியை ஊக்குவிக்கவும், மருத்துவ சாதனங்கள் துறையில் அதிகளவிலான முதலீட்டை ஈர்க்கும் வகையிலும், மருத்துவ சாதனங்களின் உள்நாட்டு உற்பத்தியை ஊக்குவிக்க உற்பத்தியுடன் தொடர்பான ஊக்குவிப்பு திட்டத்தை மருந்துகள் துறை தொடங்கியுள்ளது.
இது 2020-21 ஆம் நிதியாண்டு முதல் 2027-28ம் ஆண்டு வரை, உள்நாட்டு உற்பத்தியாளர்கள் ரூ.3,420 கோடி மதிப்பிலான மருத்துவ சாதனங்கள் தயாரிப்பதை உறுதி செய்யும்.
புற்றுநோய் சிகிச்சை/ரேடியோ தெரபி மருத்துவ கருவிகள், ரேடியோலாஜி மற்றும் இமேஜிங் மருத்துவ கருவிகள், நியூக்ளியர் இமேஜிங் கருவிகள், மயக்கமருந்து மற்றும் இதய - சுவாச மருத்துவ கருவிகள், உடலுக்குள் பொருத்தக்கூடிய எலக்ட்ரானிக் கருவிகள் ஆகியவற்றுக்கான விண்ணப்ஙகள் வரவேற்கப்பட்டன.
இந்த மருத்துவ சாதன ஆலைகளை உருவாக்க, நிறுவனங்கள் ரூ.729.63 கோடி முதலீடு செய்யும். இதன் மூலம் 2,304 வேலை வாய்ப்புகள் உருவாகும். இதன் வர்த்தக உற்பத்தி 2022ம் ஆண்டு ஏப்ரல் 1ஆம் தேதி தொடங்கும் என எதிர்பார்க்கப்படுகிறது.
இதற்கு உற்பத்தியுடன் கூடிய ஊக்குவிப்பு தொகையாக 5 ஆண்டு காலத்துக்கு அரசு வழங்கும் தொகை விண்ணப்பம் ஒன்றுக்கு ரூ.121 கோடியாக இருக்கும். இந்த ஆலைகள் உருவாக்கப்படுவது, மருத்துவ சாதனங்கள் தயாரிப்பில், இந்தியாவை தற்சார்புடையதாக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1697065
-----
(Visitor Counter : 232
ஜல்சக்தி அமைச்சகம்
நீர் மேலாண்மை மற்றும் நீர் வளங்களின் பாதுகாப்புக்காக பணியாற்றியவர்களுக்கு தேசிய தண்ணீர் விருதுகள்
மத்திய ஜல் சக்தி அமைச்சகத்தின் நீர் வளங்கள், ஆறுகளின் மேலாண்மை மற்றும் கங்கையை புதுப்பித்தல் துறையின் சார்பாக இரண்டாவது தேசிய தண்ணீர் விருதுகள் 2019, வரும் 11 மற்றும் 12-ஆம் தேதிகளில் காணொலி வாயிலாக வழங்கப்படும்.
நீர் மேலாண்மை மற்றும் நீர் வளங்களை பாதுகாத்தல் உள்ளிட்ட துறைகளில் சிறப்பான பங்களிப்பை அளித்து வரும் தனிநபர்கள் மற்றும் நிறுவனங்களை ஊக்குவிக்கும் வகையில் இந்த விருதுகள் வழங்கப்படுகின்றன. மேலும் இதன் மூலம் தண்ணீரின் முக்கியத்துவம் குறித்தும், அதனை முறையாகப் பயன்படுத்துவது தொடர்பாகவும் பொதுமக்களுக்கு விழிப்புணர்வு ஏற்படுத்தப்படுகிறது.
முதல் நாளான 11-ஆம் தேதி குடியரசுத் துணைத் தலைவர் திரு எம் வெங்கையா நாயுடு சிறப்பு விருந்தினராகக் கலந்து கொண்டு விழாவைத் துவக்கி வைத்து, விருதுகளை வழங்குவார். 12-ஆம் தேதி மத்திய சுற்றுச்சூழல் மற்றும் வனத்துறை அமைச்சர் திரு பிரகாஷ் ஜவடேகர் சிறப்பு விருந்தினராகக் கலந்துகொள்வார். மத்திய ஜல்சக்தி அமைச்சர் திரு கஜேந்திர சிங் ஷெகாவத், இணை அமைச்சர் திரு ரத்தன் லால் கட்டாரியா மற்றும் உயர் அதிகாரிகள் இரண்டு நாட்களும் இந்த விருது வழங்கும் விழாவில் கலந்து கொள்வார்கள்.
சிறந்த மாநிலம், மாவட்டம், கிராமப் பஞ்சாயத்து, ஆராய்ச்சி/ புதுமை/ புதிய தொழில்நுட்பம், காட்சி நிகழ்ச்சி செய்தித்தாள் உள்ளிட்ட மொத்தம் 16 பிரிவுகளில் 98 விருதுகள் வழங்கப்படவிருக்கின்றன.
முழுவதும் மெய்நிகர் வாயிலாக நடைபெறும் இந்த விழாவை @mowrrdgr என்னும் முகநூல் பக்கத்தில் நேரலையாகக் காணலாம்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
(https://pib.gov.in/PressReleasePage.aspx?PRID=1670679
இளைஞர் நலன் மற்றும் விளையாட்டு அமைச்சகம்
புத்தாண்டில் பொதுமக்களின் உடற்தகுதி குறித்த திட்டமிடலுக்கு உதவிடும் வகையில் இந்தியாவின் சிறந்த ஊட்டச்சத்து நிபுணர்களின் கலந்துரையாடல் நிகழ்வு
பிரதமர் திரு நரேந்திர மோடியின் தொலைநோக்குப் பார்வையைக் கருத்தில் கொண்டு வலிமையான இந்தியாவை உருவாக்கும் பாதையில் ‘ஃபிட் இந்தியா’ ஞாயிற்றுக்கிழமை கலந்துரையாடல் நிகழ்வு முக்கிய பங்காற்றும். ஏ‘னெனில் மக்கள் தங்களை முழு உடல் தகுதியுடையவர்களாக உருவாக்கி கொள்ளவும், ஆரோக்கியமான உணவுகளை உட்கொள்ளவும், மனதளவில் வலிமையாக இருப்பதற்கும் வழிவகுக்கும்.
மத்திய இளைஞர் நலன் மற்றும் விளையாட்டுத் துறை அமைச்சகத்தின் முதன்மைத் திட்டமான ‘ஃபிட் இந்தியா இயக்கத்தின் செயல்பாடுகளில் ஒன்றாக, புத்தாண்டில் பொதுமக்களின் உடற்தகுதி குறித்த திட்டமிடலுக்கு உதவிடும் வகையில் இந்தியாவின் சிறந்த ஊட்டச்சத்து நிபுணர்களின் கலந்துரையாடல் நிகழ்வு மற்றும் பல்வேறு நிகழச்சிகள் வரும் ஜனவரி 8-ம் தேதி முதல் ஃபிப்ரவரி 26-ம் தேதி வரை நடைபெறுகிறது. இதில் 8 கலந்துரையாடல் நிகழ்ச்சியும் அடங்கும்.
இந்த கலந்துரையாடல் நிகழ்வில், புகழ்பெற்ற மல்யுத்த வீரரும், சிந்தனையைத் தூண்டும் பேச்சாளருமான சங்கரம் சிங் பேசும் போது, ‘ஃபிட் இந்தியா’ ஆரோக்கியமான நாடு என்ற மத்திய முன்முயற்சியின் நோக்கமே அனைவரும் இந்த நிகழ்வில் கலந்து கொண்டு பயனடைய வேண்டும் என்பது தான். நான் இந்த நிகழ்வில் குறிப்பிடும் இயல்பான, எளிய நடைமுறைகளை அனைவரும் எளிதில் பின்பற்ற தங்களை வலிமையாக்கி கொள்ள முடியும் என்றார்.
ஊட்டச்சத்து நிபுணரான ஹீனா பிமானி பேசும் போது, வயது முதிர்வு இயற்கையாக நடைபெறுவது இயல்பு. எவரும் இதிலிருந்து தப்ப இயலாது. ஆனால் நமது உடல் ஆரோக்கியத்திற்கு தேவையான நடவடிக்கைகளை பின்பற்றும் போது, மகிழ்ச்சிகரமான வாழ்வை பெற முடியும் என்றார்.
இந்த நிகழ்வில் கலந்து கொள்ளும் மற்றொரு ஊட்டச்சத்து நிபுணரான ராயன் ஃபெர்னாண்டோ கூறும் பொழுது, ஒவ்வொருவரும் முழுமையானத் தூக்கத்தை பெறுவதற்கு முயற்சி மேற்கொள்ள வேண்டும். ஏனெனில் மனிதனின் ஒட்டுமொத்த நலன் இதன் அடிப்படையிலேயே அமைகிறது என்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணலாம்: https://pib.gov.in/PressReleasePage.aspx?PRID=1888533
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 194.18 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 194.18 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 7.83 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1844496
ஆயுஷ்
ஆயுஷ் அமைச்சகம் தொடங்கிய ‘நோய் எதிர்ப்பு சக்திக்கு ஆயுஷ்’ பிரச்சாரத்துக்கு டிஜிடல் வெளியில் உற்சாகமான வரவேற்பு
மத்திய ஆயுஷ் அமைச்சகம் , ‘’ நோய் எதிர்ப்பு சக்திக்கு ஆயுஷ்’’ என்னும் மூன்று மாத கால பிரச்சாரத்தை இணையத்தின் வழியாக இன்று தொடங்கியுள்ளது. இதில் 50 ஆயிரத்துக்கும் மேற்பட்ட மக்கள் கலந்து கொண்டனர். ஆன்மீக குரு ஶ்ரீ ஶ்ரீவிசங்கர் சிறப்புரையாற்றினார். ஆயுஷ் தீர்வுகள் உலகம் முழுவதும் ஆரோக்கியமாகவும், மகிழ்ச்சியுடனும் வாழ்வதற்கு வழிவகுக்கும் என்று அவர் கூறியது இந்த நிகழ்ச்சியின் குறிப்பிடத்தக்க அம்சமாகும்.
அமைச்சகத்தின் புதிய தகவல் தொடர்பு தளமான, ஆயுஷ் மெய்நிகர் மாநாட்டு மையத்தில் இது நடைபெற்றது. ஆயுஷ் அமைச்சகத்தின் அதிகாரபூர்வ முகநூல் தளத்தில் இது நேரடியாக ஒளிபரப்பானது. இதன் மொத்த பார்வையாளர்கள் எண்ணிக்கை 60,000 ஆகும்.
ஆயுஷ் அமைச்சகத்தின் செயலர் திரு. வைத்யா ராஜேஷ் கொடேச்சா, நடிகர் திரு. மிலிந்த் சோமன், உலக சுகாதார அமைப்பின் தொழில்நுட்ப அதிகாரி டாக்டர் கீதா கிருஷ்ணன், ஏஐஐஏ இயக்குநர் பேராசிரியர் தனுஜா நேசரி ஆகியோர் நிகழ்ச்சியில் சிறப்புரையாற்றினர்.
குருதேவ் ஶ்ரீஶ்ரீவிசங்கர், தற்போதைய சூழ்நிலையில், நோய் எதிர்ப்பு சக்தியை அதிகரிப்பதுடன், வாழ்க்கை முறையில் மாற்றம் அவசியம் என கூறினார். ஆயுர்வேதம் மற்றும் இதர ஆயுஷ் நடைமுறைகளின் காரணமாக வாழ்க்கை ஆதாரத்தை அதிகரிப்பது பற்றி அவர் விளக்கினார். ஆயுஷ் அமைச்சகச் செயலர் ராஜேஷ் கொடேச்சா, இந்த நிகழ்ச்சியின் மையக்கருத்து பற்றி விளக்கினார். ஆயுஷ் தீர்வுகள் மூலம், அனைவருக்கும் குறைந்த செலவிலான , அணுகும் வகையிலான சுகாதாரத்தை அளிப்பது அக்கருத்து என அவர் குறிப்பிட்டார். நோய் எதிர்ப்பு சக்தி அதிகரிப்பதற்கு, மக்களிடையே பழக்க, வழக்கங்களில் மாற்றம் ஏற்பட வேண்டும் என்று அவர் வலியுறுத்தினார். நோய் எதிர்ப்பு சக்தியைக் கூட்டுவதில் பாரம்பரிய மருத்துவ முறைகள் , சிகிச்சை முறைகள் ஆக்கபூர்வமான பயன்களை அளித்துள்ளதற்கான ஆதாரங்களை அவர் விளக்கினார். ‘’நோய் எதிர்ப்பு சக்திக்கு ஆயுஷ்’’ என்ற குடையின் கீழ், பிரச்சாரத்தை முன்னெடுப்பது தொடர்பான அமைச்சகத்தின் திட்டம் பற்றியும் அவர் மேலும் விளக்கினார்.
(Visitor Counter : 153
பெண்கள் மற்றும் குழந்தை நலன் அமைச்சகம்
குடும்ப வன்முறைகளில் இருந்து பெண்களைப் பாதுகாக்க தேசியப் பெண்கள் ஆணையம் மேற்கொண்ட நடவடிக்கைகள்
கொரோனா தொற்று நேரத்தில், குடும்ப வன்முறைகளைச் சந்திக்கும் பெண்களுக்கு உதவ பல நடவடிக்கைககைளை தேசிய பெண்கள் ஆணையம் மேற்கொண்டது. முடக்க காலத்தில், புகார்களை தெரிவிக்க 7217735372 என்ற வாட்ஸ் ஆப் உதவி எண் வழங்கப்பட்டது. மேலும், கடந்த ஆண்டு ஜூலை 27ம் தேதி, பெண்களுக்கான 24 மணி நேரமும் ஆன்லைன் மூலம் வழிகாட்ட 7827170170 என்ற உதவி எண்ணும் தொடங்கப்பட்டது. இதன் மூலம் சம்பந்தப்பட்ட காவல்துறையினர், மருத்துவமனைகள், சட்ட உதவி அதிகாரிகள், உளவியல் கவுன்சலிங் ஆகியவற்றுடன் இணைப்பு ஏற்படுத்தி கொடுக்கப்பட்டது
இந்த நடவடிக்கைகள், தேசிய பெண்கள் ஆணையத்தில், பெண்கள் புகார் அளிக்க உதவின. கடந்த 2020 மற்றும் 2021ம் ஆண்டுகளில் தேசிய பெண்கள் ஆணையத்தில் பதிவு செய்யப்பட்ட புகார்களின் எண்ணிக்கையை கீழ்கண்ட இணைப்பில் காணலாம். தமிழகத்திலிருந்து கடந்த 2020ம் ஆண்டில் 464 புகார்களும், 2021ம் ஆண்டில் 581 புகார்களும் பதிவு செய்யப்பட்டுள்ளன. புதுவையிலிருந்து கடந்த 2020ம் ஆண்டில் 10 புகார்களும், 2021ம் ஆண்டில் 14 புகார்களும் பதிவு செய்யப்பட்டுள்ளன.
மேலும் விவரங்களுக்கு கீழ்கண்ட ஆங்கிலச் செய்தி குறிப்பை காணவும்: https://pib.gov.in/PressReleasePage.aspx?PRID=1797705
ரெயில்வே அமைச்சகம்
ரெகுலர் டைம் டேபிள் ரயில்களுக்கு, 2020 ஏப்ரல் 14 அன்றோ அதற்கு முன்போ, பதிவு செய்த அனைத்து பயணச் சீட்டுகளுக்கும், ரயில்வேத் துறை கட்டணத் தொகையை முழுமையாக திருப்பித்தரவுள்ளது
2020 ஏப்ரல் 14 அன்றோ அதற்கு முன்போ, ரெகுலர் டைம் டேபிள் ரயில்களுக்காக பதிவு செய்த அனைத்து பயணச் சீட்டுகளையும் ரத்து செய்ய வேண்டும் என்றும், அதற்கான கட்டணத் தொகை முழுமையாக திருப்பித் தரப்படும் என்றும் ரயில்வே அமைச்சகம் தெரிவித்துள்ளது.
(Visitor Counter : 119
வணிகம் மற்றும் தொழில்துறை அமைச்சகம்
முதலீட்டாளர்கள் மற்றும் வணிகங்களுக்கான தேசிய ஒற்றை சாளர அமைப்பை திரு பியூஷ் கோயல் தொடங்கி வைத்தார்
தேசிய ஒற்றைச் சாளர அமைப்பைத் தொடங்குவது என்பது இந்தியாவை தற்சார்பாக்குவதற்கான ஒரு மிகப்பெரிய நடவடிக்கை ஆகும் என்று மத்திய வர்த்தகம் மற்றும் தொழில்கள், ஜவுளி, நுகர்வோர் விவகாரங்கள் மற்றும் பொது விநியோக அமைச்சர் திரு பியூஷ் கோயல் கூறினார்.
முதலீட்டாளர்கள் மற்றும் வணிகங்களுக்கான தேசிய ஒற்றை சாளர அமைப்பை தொடங்கி வைத்து பேசிய அவர், ஒப்புதல்கள் மற்றும் பதிவுகளுக்காக அரசு அலுவலகங்களை நோக்கி ஓடுவதில் இருந்து சுதந்திரத்தை தேசிய ஒற்றைச் சாளர அமைப்பு வழங்கும் என்றார்.
‘விடுதலையின் அம்ரித் மகோத்சவத்தின்’ 75 வாரங்களில், விடுதலையின் அமிர்தத்தை இந்தியாவை சேர்ந்த முதலீட்டாளர்கள், வணிக முதலாளிகளோடு  மட்டுமல்லாது உலகத்தோடும் நாம் பகிர்ந்து கொள்ளலாம் என்று அமைச்சர் கூறினார்.
முதலீட்டாளர்களுக்கான ஒப்புதல்கள் மற்றும் அனுமதிகளை வழங்கும் ஒரே இடமாக தேசிய ஒற்றைச் சாளர அமைப்பு திகழும் என்று திரு கோயல் கூறினார். 18 மத்திய துறைகள் மற்றும் 9 மாநிலங்களுக்கான ஒப்புதல்களை இந்த தளம் தற்போது வழங்கி வரும் நிலையில், இன்னுமொரு 14 மத்திய துறைகள் மற்றும் 5 மாநிலங்கள் 2021 டிசம்பருக்குள் இணைக்கப்படும்.
அனைத்து தீர்வுகளும் முழுமையாகவும் எளிதாகவும் இத்தளத்தில் கிடைக்கும் என்றும் அவர் தெரிவித்தார்.
வெளிப்படைத்தன்மை, பொறுப்புக்கூறல் மற்றும் பொறுப்புணர்வை சூழலியலில் இது கொண்டுவரும் என்றும் அனைத்து தகவல்களும் ஒரே இடத்தில் கிடைக்கும் என்றும் அவர் கூறினார். விண்ணப்பிக்க, கண்காணிக்க மற்றும் கேள்விகளுக்கு பதிலளிக்க விண்ணப்பதாரர் ‘டாஷ்போர்டு’ இருக்கும்.
உங்கள் ஒப்புதல்கள் குறித்து தெரிந்து கொள்ளுங்கள் , பொது பதிவு, மாநில பதிவு படிவம், ஆவண களஞ்சியம் மற்றும் இ-தகவல் தொடர்பு உள்ளிட்ட வசதிகள் இதில் இருக்கும்.
தொழில்முனைவோர் மற்றும் முதலீட்டாளர்களின் தேவைகளை மையமாக வைத்து தேசிய ஒற்றைச் சாளர அமைப்பில் வடிவமைக்கப்பட்டுள்ளது என்று அமைச்சர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1756966
-----
(Visitor Counter : 271
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
வீடுகள் வாங்குவோருக்கு ஏற்படும் பிரச்சினைகளை தீர்ப்பதற்கு அரசு உறுதியுடன் உள்ளது: திரு. ஹர்தீப் பூரி
வீடுகளை வாங்குபவர்களுக்கு ஏற்படும் பிரச்சினைகளுக்கு தீர்வுகளை வழங்குவதில் மத்திய அரசு உறுதியுடன் இருப்பதாக மத்திய வீட்டு வசதி மற்றும் நகர்ப்புற விவகாரங்கள் துறை இணையமைச்சர்  திரு. ஹர்தீப் சிங் பூரி கூறியிருக்கிறார். புதுதில்லியில் இன்று  இந்திய தொழில்கள் கூட்டமைப்பு ஏற்பாடு செய்திருந்த “நிலம் சார்ந்த சொத்துக்கள் – வாய்ப்புகளும் சவால்களும்” என்ற பொருள் சார்ந்த நிகழ்ச்சியில் அமைச்சர் பேசினார். அரசு அளிக்கும் தீர்வுகளால் வீடு வாங்குவோர் இயன்ற விரைவில் அவற்றை வாங்க இயலும் என்று கூறினார். இந்தியாவின் மிகப் பெரிய நகர்ப்புற திட்டங்கள். அடிப்படை கட்டமைப்பு முதலீடுகளில் பெரிய முன்னேற்றம் மட்டுமன்றி சமுதாய குறியீடுகளை அடைவது மற்றும் சுற்றுச்சூழல் நோக்கங்களை நிறைவேற்றுவது ஆகியவற்றையும் இணைத்து செயல்படுவன என்று கூறினார்.
பாதிக்கப்பட்ட வீடு வாங்குவோர் விஷயம் குறித்து உச்சநீதிமன்றம் விசாரணை மேற்கொண்டிருப்பதாகவும் அம்ராபளியில் முற்றுப்பெறாமல் உள்ள திட்டங்களை நிறைவு செய்வதற்கான சாத்தியக்கூறுகளை பொதுத்துறை நிறுவனமான தேசிய கட்டடங்கள் கட்டுமானக் கழகம் ஆராய வேண்டும் என்று அது கேட்டுக் கொண்டிருப்பதாகவும் அமைச்சர் தெரிவித்தார். இதனையடுத்து, வீடு வாங்க விரும்பும் ஆயிரக்கணக்கானவர்கள் விரைவில் தங்கள் சொந்த வீடுகளைப் பெற வாய்ப்பு ஏற்படும் என்றும் அவர் கூறினார்.
வேலைவாய்ப்பைப் பொறுத்தவரை விவசாயத்திற்கு அடுத்தபடியாக கட்டுமானத் துறைதான் இரண்டாவது மிகப்பெரிய துறை என்றும், நாட்டின் பொருளாதாரத்தில் இந்தத்துறை முக்கியமான பங்கினை வகிப்பதுடன், மக்களின் கனவான சொந்த வீடு என்பதை நனவாக்கும் வகையில் அவர்களுக்கு உதவி வருகிறது என்று அமைச்சர் கூறினார். நாடு சுதந்திரம் அடைந்த பின், கடந்த 70 ஆண்டுகளாக நிலச்சொத்து துறையில் நாட்டில் கட்டுப்பாட்டு அமைப்பு ஏதும் இல்லை என்றும், 2016-ல் முதல் முறையாக நிலச் சொத்துக்கள் வரன்முறை மற்றும் மேம்பாட்டு சட்டம் 2016 பிரதமர் திரு. நரேந்திர மோடி தலைமையிலான தேசிய ஜனநாயக கூட்டணி அரசால் கொண்டுவரப்பட்டது என்றும் கூறினார். இந்தச் சட்டம் நம்பிக்கை, விதிகள், கட்டுப்பாடுகள் மற்றும் கட்டுப்பாட்டு மேற்பார்வை ஆகியவற்றை அடிப்படை அம்சங்களாக கொண்டது என்று அமைச்சர் கூறினார்.
தமது அமைச்சகத்தின் பல்வேறு முக்கிய திட்டங்கள் மூலமாக ஒரு கோடி வீடுகளை கட்டி வருவதாகவும், 70 லட்சத்திற்கும் அதிகமான தனிநபர்கள் மற்றும் சமுதாய கழிவறைகளை ஏற்படுத்தி வருவதாகவும் நூறு சீர்மிகு நகரங்களை உருவாக்கி வருவதாகவும் அனைத்திற்கும் மேலாக குழாய் மூலமான குடிநீர் வசதி மற்றும் கழிவுநீர் அகற்றும் வசதி ஆகியவற்றுடன் கூடிய 500 முதல் நிலை நகரங்களை உருவாக்கும் திட்டம் கொண்டுவரப்பட்டிருப்பதாகவும் அமைச்சர் திரு. ஹர்தீப் சிங் பூரி கூறினார். இவை அனைத்தும் சுற்றுச்சூழல் பாதிப்புகள் ஏதுமின்றி நடைமுறைப்படுத்தப் படுவதாகவும், பசுமை கட்டடங்கள், மீட்டெழுச்சித்திறன் உள்ள அமைப்புகள் ஆகியவற்றுக்கு முன்னுரிமை தரும் அணுகுமுறைகளை பயன்படுத்தப்படுவதாகவும் அமைச்சர் கூறினார். வீடுகளை கட்டுவதில் புதிய மற்றும் மாற்று கட்டுமானத் தொழில்நுட்பங்கள் பயன்படுத்தப்படுவதாகவும், உள்ளூர் பருவநிலைக்கு ஏற்ற சுற்றுச்சூழலுக்கு உகந்த உள்ளூரிலேயே கிடைக்கும் பொருட்கள் பயன்படுத்தப்படுவதாகவும், இதனால் கட்டுமான செலவு குறைவதோடு, கார்பன் அடிப்படை கழிவுகள் குறைக்கப்படுவதாகவும் அமைச்சர் தெரிவித்தார்.
சிறப்பு சேவைகள் மற்றும் கட்டுரைகள்
ரூ. 66.34 லட்சம் மதிப்பில் 1588 கிராம் தங்கத்தை சென்னை விமான நிலைய சுங்கத் துறையினர் பறிமுதல்
இருவேறு நிகழ்வுகளில் மொத்தம் ரூ. 66.34 லட்சம் மதிப்பில் 1588 கிராம் தங்கத்தை சென்னை விமான நிலைய சுங்கத் துறையினர் பறிமுதல் செய்ததோடு, பயணி ஒருவர் கைது செய்யப்பட்டார்.
உளவுப் பிரிவினரிடமிருந்து கிடைத்தத் தகவலின் அடிப்படையில் துபாயிலிருந்து சென்னை வந்த பயணி ஒருவரை சுங்கத்துறை அதிகாரிகள் தடுத்து நிறுத்தினர். அவரது உடமைகளை ஸ்கேன் செய்து பார்த்தபோது இரும்பு சுத்தியல் ஒன்றில் தங்கம் மறைத்து வைக்கப்பட்டிருக்கக் கூடும் என்ற சந்தேகம் எழுந்தது. இதையடுத்து, சுத்தியலை உடைத்துப் பார்த்தபோது, இரும்பு சுத்தியலுக்குள் தங்கம் இருந்தது தெரியவந்தது. சுங்கச் சட்டம் 1962-இன் கீழ் ரூ. 14.25 லட்சம் மதிப்பில் 341 கிராம் தங்கம் பறிமுதல் செய்யப்பட்டது.
மற்றொரு நிகழ்வில், 27.09.2021 அன்று குவைத் நாட்டில் இருந்து சென்னை வந்த பயணி ஒருவர் கொண்டு வந்திருந்த கண்ணாடி சட்டத்தில் மறைத்து வைக்கப்பட்டிருந்த 1247 கிராம் தங்கம் கைப்பற்றப்பட்டது. கண்ணாடி சட்டத்தை உடைத்தால் மட்டுமே வெளியில் எடுக்கும் வகையில் தங்கம் மறைத்து வைக்கப்பட்டிருந்தது. ரூ. 52.09 லட்சம் மதிப்பில் 1247 கிராம் தங்கம் சுங்கச் சட்டம், 1962-இன் கீழ் பறிமுதல் செய்யப்பட்டது. அந்தப் பயணி கைது செய்யப்பட்டார்.
மேலும் விசாரணை நடைபெற்று வருவதாக சென்னை சர்வதேச விமான நிலைய சுங்கத் துறை முதன்மை ஆணையர் வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
நுகர்வோர் நலன், உணவு மற்றும் பொது விநியோகம் அமைச்சகம்
அரசின் கோதுமைக் கொள்முதல் எப்போதும் இல்லாத அளவுக்கு உயர்வு
விவசாயிகளிடமிருந்து அரசு அமைப்புகள் கொள்முதல் செய்யும் கோதுமையின் அளவு இதுவரை இல்லாத அளவுக்கு கடந்த 16.06.2020 அன்று உயர்ந்துள்ளது. மத்திய அமைப்பின் மொத்த கொள்முதல் 382 லட்சம் மெட்ரிக் டன்னாக உயர்ந்துள்ளது. இது கடந்த 2012-13ஆம் ஆண்டில் கொள்முதல் செய்யப்பட்ட 381.48 லட்சம் மெட்ரிக் டன் அளவை விட அதிகம். இந்த சாதனை கோவிட்-19 தொற்று நேரத்தில், ஒட்டுமொத்த நாடும் முடக்கத்தில் இருந்த போது மேற்கொள்ளப்பட்டது.
முதல் முடக்கத்தின் காரணமாக கொள்முதல் தொடக்கம் 2 வாரங்கள் தாமதமானது. கோதுமை அதிகம் உற்பத்தி செய்யும் மாநிலங்களில், கொள்முதல் ஏப்ரல் 1-ஆம் தேதிக்குப் பதில் ஏப்ரல் 15-ஆம் தேதி தொடங்கியது. விவசாயிகளிடமிருந்து தாமதமில்லாமல் கோதுமையைப் பாதுகாப்பாக கொள்முதல் செய்ய இந்திய உணவுக் கழகத்தின் தலைமையில் மாநில அரசுகள் மற்றும் அனைத்து அரசும் கொள்முதல் முகமைகள் சிறப்பான முயற்சிகள் எடுத்தன. இந்த ஆண்டு கொள்முதல் மையங்களின் எண்ணிக்கை 14,738 லிருந்து 21,869 ஆக அதிகரிக்கப்பட்டது. பாரம்பரிய மண்டிகளுடன் கூடுதலாக அனைத்து இடங்களிலும் கொள்முதல் மையங்கள் திறக்கப்பட்டன. இது மண்டிகளில் விவசாயிகள் காத்திருப்பைக் குறைத்தது மற்றும் சமூக இடைவெளியை உறுதி செய்தது. மண்டிகளுக்கு கோதுமை வரத்தை தினந்தோறும் சீர்படுத்த டோக்கன் முறை மூலமாக தொழில்நுட்பத் தீர்வுகள் பயன்படுத்தப்பட்டன. இந்த நடவடிக்கைகளுடன், கொள்முதல் மையங்களில் கிருமி நாசினி தெளிக்கப்பட்டது இதன் மூலம் எந்தக் கொள்முதல் மையமும் கோவிட்-19 தொற்றுப்பகுதியாக மாறவில்லை.
இந்த ஆண்டு, மத்தியப்பிரதேசம் மத்தியத் தொகுப்புக்கு அதிக அளவாக 129 லட்சம் மெட்ரிக் டன் கோதுமையை வழங்கியது. இது பஞ்சாபின் கொள்முதல் அளவான 127லட்சம் மெட்ரிக் டன்னை மிஞ்சியது. ஹரியானா, உத்திரப்பிரதேசம் மற்றும் ராஜஸ்தான் ஆகிய மாநிலங்களும், தேசிய கோதுமை கொள்முதலுக்கு, குறிப்பிடத்தக்க அளவு பங்களிப்பை அளித்தன. இதன் மூலம் இந்தியா முழுவதும் 42 லட்சம் விவசாயிகள் பயன் அடைந்தனர் அவர்களுக்கு மொத்தம் ரூ.73,500கோடி குறைந்தபட்ச ஆதரவு விலையாக வழங்கப்பட்டது. மத்தியத் தொகுப்புக்கு வந்த அதிக அளவிலான உணவு தானிய வரத்து, வரும் காலங்களில் நாட்டு மக்களின் கூடுதல் உணவு தானிய தேவை ஏற்பட்டால், அதை இந்திய உணவுக்கழகம் சந்திக்கத் தயாராவதை உறுதிசெய்தது.
இதே காலகட்டத்தில் 13,606 கொள்முதல் மையங்கள் மூலம்,119 லட்சம் மெட்ரிக் டன் நெல்லை அரசு முகமைகள் கொள்முதல் செய்தன. அதிக அளவிலான கொள்முதல் தெலுங்கானாவில் செய்யப்பட்டது. அங்கு 64 லட்சம் மெட்ரிக் டன் கொள்முதல் செய்யப்பட்டது. அடுத்ததாக ஆந்திராவில் 31 லட்சம் மெட்ரிக் டன் கொள்முதல் செய்யப்பட்டது. மாநிலம் வாரியாக நெல் கொள்முதல் அளவு கீழ்கண்டவாறு-
நெல்
வரிசை எண் மாநிலத்தின் பெயர் கொள்முதல் செய்யப்பட்ட
நெல் அளவு 
1 தெலுங்கானா 64
2 ஆந்திரப்பிரதேசம் 31
3 ஒடிசா 14
4 தமிழ்நாடு 04
5 கேரளா 04
6 இதர மாநிலங்கள் 02
மொத்தம் 119
(Visitor Counter : 229
பிரதமர் அலுவலகம்
திரு. பிரகாஷ் சிங் பாதலின் மறைவுக்கு பிரதமர் இரங்கல் தெரிவித்துள்ளார்
பஞ்சாப் மாநிலத்தின் முன்னாள் முதல்வர் திரு. பிரகாஷ் சிங் பாதலின் மறைவுக்கு பிரதமர் திரு. நரேந்திர மோடி ஆழ்ந்த இரங்கல் தெரிவித்துள்ளார்.
பிரதமர் தனது தொடர் ட்விட்டர் பதிவில் கூறியிருப்பதாவது:
“திரு. பிரகாஷ் சிங் பாதல் அவர்களின் மறைவு மிகவும் வருத்தமளிக்கிறது. அவர் இந்திய அரசியலின் மகத்தான ஆளுமை மற்றும் நமது தேசத்திற்கு பெரிதும் பங்களித்த குறிப்பிடத்தக்க அரசியல் தலைவர்களில் ஒருவர். அவர் பஞ்சாபின் முன்னேற்றத்திற்காக அயராது உழைத்தார் மற்றும் நெருக்கடியான காலங்களில் நங்கூரத்தை போல் மாநிலத்திற்கு சிறந்த பலமாக இருந்தார்.
திரு. பிரகாஷ் சிங் பாதலின் மறைவு எனக்கு தனிப்பட்ட இழப்பு. நான் பல ஆண்டுகளாக அவருடன் நெருக்கமாகப் பழகியிருக்கிறேன். மேலும், அவரிடமிருந்து நிறைய கற்றுக்கொண்டுள்ளேன்.. எங்களின் பல உரையாடல்களை நான் நினைவுகூர்கிறேன், அதில் அவருடைய ஞானம் எப்போதும் தெளிவாகத் தெரிந்தது. அவரது குடும்பத்தினருக்கும் எண்ணற்ற தொண்டர்களுக்கும் எனது இரங்கல்கள்.”
(
எரிசக்தி அமைச்சகம்
பவர் கோப்பை 2021: மத்திய எரிசக்தி அமைச்சகம், பொதுத்துறை நிறுவனங்கள் இடையே நட்பு ரீதியான கிரிக்கெட் போட்டி
மத்திய எரிசக்தி அமைச்சகத்திற்கும், எரிசக்தி துறையின் கீழ் இயங்கும் மத்திய பொதுத்துறை நிறுவனங்களுக்கும் இடையே இன்று  புதுதில்லியில் “பவர் கோப்பை 2021” என்ற நட்பு ரீதியான கிரிக்கெட் போட்டி நடைபெற்றது. மத்திய எரிசக்தி, புதிய மற்றும் புதுப்பிக்கத்தக்க எரிசக்தி ஆகிய துறைகளுக்கான இணை அமைச்சரும் , மத்திய திறன் மேம்பாடு மற்றும் தொழில்முனைவோர் இணை அமைச்சருமான திரு ஆர் கே சிங் இந்த போட்டியில் சிறப்பு விருந்தினராகக் கலந்து கொண்டார். எரிசக்தி அமைச்சகத்தின் அணியினர் அதன் செயலாளர் திரு சஞ்சீவ் நந்தன் சகாய் தலைமையிலும், மத்திய பொதுத்துறை நிறுவனங்கள் அணியினர் பவர் ஃபைனான்ஸ் கார்ப்பரேஷன் நிறுவனத்தின் தலைவரும் மேலாண் இயக்குநருமான திரு ஆர் எஸ் தில்லான் தலைமையிலும் விளையாடினார்கள். இந்தியாவின் முதன்மை நீர் மின்சார உற்பத்தி நிறுவனமான தேசிய நீர் மின்சார கழகம் இந்த போட்டியைத் தலைமையேற்று நடத்தியது.
நிகழ்ச்சியில் பேசிய அமைச்சர், சிறப்பான விளையாட்டை வெளிப்படுத்திய 2 அணியினருக்கும் தமது பாராட்டுகளைத் தெரிவித்தார். எரிசக்தி அமைச்சகத்துக்கும் மத்திய பொதுத்துறை நிறுவனங்களுக்கும் இடையேயான கூட்டு முயற்சிகளை மேம்படுத்துவதற்கு இதுபோன்ற நிகழ்வுகள் ஊக்குவிப்பாக இருக்கும் என்று குறிப்பிட்டார்.
எரிசக்தி அமைச்சகம் இந்த போட்டியை 37 ரன்கள் வித்தியாசத்தில் வென்றது. 20 ஓவர்கள் கொண்ட இந்த போட்டியில் முதலில் ஆடிய அந்த அணி 159 ரன்களை சேர்த்திருந்த நிலையில், பொதுத்துறை நிறுவனங்கள் அணியினர் 122 ரன்களை மட்டுமே எடுத்தனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1693610
ஆயுஷ்
பாரம்பரிய மருத்துவ அறிவாற்றலைப் பாதுகாக்க மேற்கொள்ளப்பட்டுள்ள நடவடிக்கைகள்
பாரம்பரிய மருத்துவ முறைகளின் செயல்முறைகள் மொத்தம் 4,48,764, பாரம்பரிய அறிவாற்றல் டிஜிட்டல் நூலகத்தில்  பதிவு செய்யப்பட்டுள்ளன. இதில் 1,27,533 ஆயுர்வேத மருத்துவ செயல் முறைகளும், 2,40,850 யுனானி மருத்துவ செயல்முறைகளும், 70,158 சித்த மருத்துவ முறைகளும், 4,778 யோகா நுட்பங்களும் அடங்கும்.
பாரம்பரிய அறிவாற்றல் டிஜிட்டல் நூலகம் என்பது இந்திய பாரம்பரிய நடைமுறைகள் தொடர்பாக தகவல் தொகுப்புகளை நிர்வகிக்கும் தரவுத் தொகுப்பாகும். இது 2001ம் ஆண்டு நிறுவப்பட்டது. அறிவியல் மற்றும் தொழிலக ஆராய்ச்சி கவுன்சிலான சிஎஸ்ஐஆரும், இந்திய மருத்துவமுறைகள் துறையும் இணைந்து இதை ஏற்படுத்தியுள்ளன.
இந்திய மருத்துவ முறைகளான ஆயுர்வேதம், சித்தா, யுனானி, யோகா உள்ளிட்டவை தொடர்பாக சமஸ்கிருதம், இந்தி, அரபி, பெர்சியன், உருது, தமிழ் உள்ளிட்ட மொழிகளில் பழங்கால நூல்களில் உள்ள தகவல்கள் இந்த டிகேடிஎல் தளத்தில் இடம்பெற்றுள்ளன. இந்தத் தகவல்கள் ஆங்கிலம், பிரெஞ்ச், ஜெர்மன், ஜப்பான் ஆகிய 5 சர்வதேச மொழிகளில் மொழிப்பெயர்க்கப்பட்டு, டிகேடிஎல் தரவு தளத்தில் இடம்பெற்றுள்ளன. காப்புரிமைத் தொடர்பான தகவல்களையும் டிகேடிஎல் தளம் பராமரிக்கிறது. இதன் மூலம் இந்திய பாரம்பரிய மருத்துவ முறைகள் தொடர்பான அறிவையும், உரிமைகளையும் தவறாக பயன்படுத்துவதிலிருந்து பாதுகாப்பு வழங்கும் தளமாகவும் டிகேடிஎல் செயல்படுகிறது.
இந்த தகவலை ஆயுஷ் துறை அமைச்சர் திரு சர்பானந்த சோனோவால் மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.